Wakilin Majalisar Dinkin Duniya na musamman kan kasar Libiya ya bayyana cewa shirin kasashen yammacin Turai da Amurka na daukan matakin soji kan Libiya; wani babban kuskure ne da zai kara janyo tabarbarewan matakan tsaron kasar.
Martin Kobler wakilin Majalisar Dinkin Duniya na musamman a kasar Libiya ya yi kakkausar suka kan duk wani shirin kasashen yammacin Turai da Amurka na sake daukan matakin soji kan kasar Libiya; Yana mai jaddada cewa kamata ya yi a samar da rundunar soji mai karfi ta kasa a Libiya da zata dauki alhakin gudanar da duk wani yaki da ta'addanci musamman yaki da 'yan kungiyar ta'addanci ta Da'ish.
Kobler ya kara da cewa: Kasashen yammacin Turai da Amurka sun tafka mummunan kuskure dangane da matakin da suka dauka na kaddamar da yaki kan kasar Libiya a shekara ta 2011 saboda dole ne su yi tunanin abin da zai biyo bayan kaddamar da hare-haren kafin fara farma kasar.
Wakilin Majalisar Dinkin Duniya a kasar ta Libiya ya jaddada cewa; Halin da ake ciki a yanzu haka a Libiya ya yi muni saboda ko alluran rigakafi ba a samun damar yi wa kananan yara kuma makarantu duk suna rufe.
More in this category: « kasar kenya ta kara yawan dakarunta a kudancin kasar Somaliya	UNICEF: Ana Samun Karuwar Masu Kunar Bakin Wake Tsakanin Yara A Yammacin Afirka »